钦定古今图书集成/明伦汇编/氏族典/第160卷 > 韩全义
## 钦定古今图书集成/明伦汇编/氏族典/第160卷 > 韩全义

按《唐书韩全义传》，全义家素寒，史失其先世。兴卒伍，
以巧佞事宦者窦文场，擢累长武城使，进拜夏绥银
宥节度使，诏以长武兵赴之。全义素懦贪，无纪律，为
下靳狎。诏未下，军中遍知之，谋曰：“夏州沙碛，无树艺
生业，不可往。”是夜噪而乱，全义缒以逸。虞候高崇文
诛乱首，众乃定，全义得赴屯。吴少诚以蔡拒命，诏合
十七镇兵讨之，诸镇兵皆属全义，无它方略，号令悉
禀监军。遇贼广利城，方暑，地沮洳，士皆病疠，全义未
尝存之。既战，师皆溃，退保五楼。贼移屯逼之，乃与监
军贾英秀等保溵水，不能固。又入屯陈州，宦人共掩
其败，帝不知宪宗在藩，疾之。既嗣位，全义大惧，愿入
觐，不复用。以太子少保致仕，卒。